
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	13.03.2013

	Nr.
	26/324


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative privind serviciile de îngrijire şi supraveghere a copiilor pe timpul zilei, trimisă comisiei pentru examinare pe fond, cu adresa nr. Pl.x 424 din 20 iunie 2011.

PREŞEDINTE,

MARIN ALMĂJANU
Comisia pentru administraţie publică, amenajarea teritoriului şi echilibru ecologic

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro
COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC
	Bucureşti,
	13.03.2013

	26/324


R A P O R T      
asupra propunerii legislative privind serviciile de îngrijire şi supraveghere a copiilor pe timpul zilei

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 424 din 20 iunie 2011, cu dezbaterea pe fond în procedură obişnuită, a propunerii legislative privind serviciile de îngrijire şi supraveghere a copiilor pe timpul zilei.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.334/21.03.2011)
· avizul favorabil al Comisiei juridice, de disciplină şi imunităţi (nr.31/662/28.06.2011)

· avizul negativ al Comisiei pentru sănătate şi familie (nr.28/167/30.06.2011)

· avizul favorabil al Comisiei pentru învăţământ, ştiinţă, tineret şi sport (nr.29/165/6.09.2011)

· avizul favorabil al Comisiei pentru muncă şi protecţie socială (nr.27/340/13.09.2011)

Propunerea legislativă a fost respinsă de Senat în şedinţa din 14 iunie 2011.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 


Propunerea legislativă are ca obiect de reglementare înfiinţarea, organizarea şi funcţionarea serviciilor de îngrijire şi supraveghere a copiilor pe timpul zilei. Iniţiativa legislativă are în vedere abrogarea actualei reglementări în domeniu – Legea nr.263/2007 privind înfiinţarea, organizarea şi funcţionarea creşelor, cu modificările şi completările ulterioare – în scopul creării unui cadru legal complet şi adecvat acestei instituţii.

Potrivit prevederilor art.61 din Regulamentul Camerei Deputaţilor, republicat, comisia a examinat propunerea legislativă în şedinţa din 12 martie 2013.

La lucrările comisiei au fost prezenţi 29 deputaţi, din totalul de 32 membri ai comisiei.

La dezbaterile care au avut loc în şedinţa comisiei din 12 martie 2013 au participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Georgeta Bratu – secretar de stat, doamna Carmen Manu – director şi doamna Cecilia Sebe – şef serviciu în cadrul Ministerului Muncii, Familiei, Protecţiei Sociale şi Persoanelor Vârstnice, precum şi doamna deputat Roberta Alma Anastase în calitate de iniţiator.

În urma examinării intervenţiei legislative şi a opiniilor exprimate de către membrii Comisiei, s-a hotărât cu majoritate de voturi (3 abţineri) să se supună plenului Camerei Deputaţilor respingerea propunerii legislative privind serviciile de îngrijire şi supraveghere a copiilor pe timpul zilei, din următoarele considerente: iniţiativa legislativă are în vedere organizarea şi funcţionarea creşelor ca servicii sociale şi nu ca parte a sistemului de învăţământ, de aceea considerăm că este necesar ca prevederile din aceasta să fie corelate cu cele existente în Legea asistenţei sociale nr.292/2011 şi Legea nr.197/2012 privind asigurarea calităţii în domeniul serviciilor sociale, cu modificările ulterioare. Astfel, prin corelarea prevederilor, este necesară evitarea suprapunerii reglementărilor, precum şi precizarea domeniului şi responsabilităţilor ce revin autorităţilor administraţiei publice locale la care se face referire.

 În raport cu obiectul şi conţinutul reglementării, propunerea legislativă face parte din categoria legilor organice.
	PREŞEDINTE,
	SECRETAR,

	
Marin ALMĂJANU

	Ion Marcel CIOLACU


Consilier, Roxana Feraru

